แจงโมบายแบงก์กิ้งล่ม กสิกรยันแค่คอมพ์เจ๊ง
กสิกรไทยชี้แจงโมบายแบงก์กิ้งล่มจากเหตุคอมพิวเตอร์บางตัว ไม่เกี่ยวระบบคอร์แบงก์กิ้ง
8 ก.ย. 2558

กสิกรไทยชี้แจงโมบายแบงก์กิ้งล่มจากเหตุคอมพิวเตอร์บางตัว ไม่เกี่ยวระบบคอร์แบงก์กิ้ง
นายทวี ธีระสุนทรวงศ์ รองกรรมการผู้จัดการ ธนาคารกสิกรไทย เปิดเผยว่า การงดให้บริการ เค-โมบาย แบงก์กิ้ง พลัส เมื่อวันที่ 3 ก.ย.ที่ผ่านมา ไม่ได้เกิดจากปัญหาต่อเนื่องของการปรับปรุงระบบงานหลักของธนาคาร (คอร์แบงก์กิ้ง) แต่เกิดจากระบบการสื่อสารที่ขัดข้อง เนื่องจากคอมพิวเตอร์หลักตัวหนึ่งทำหน้าที่สื่อสารไปยังโมบายแบงก์กิ้งมีปัญหา 
อย่างไรก็ตาม อีกสาเหตุหนึ่งที่ทำให้ระบบมีปัญหา เนื่องจากมีลูกค้าเข้าใช้บริการในช่วงเวลาดังกล่าวเป็นจำนวนมาก โดยเฉพาะการสอบถามยอดที่มีปริมาณมากที่สุดในบรรดาประเภทธุรกรรมทั้งหมด ธนาคารจึงจะมีการพัฒนาระบบการให้บริการผ่านโมบายแบงก์กิ้งให้มีเสถียรภาพ เพื่อรองรับการใช้บริการของลูกค้าที่เพิ่มขึ้นอย่างก้าวกระโดด
นายทวี กล่าวด้วยว่า ธนาคารมีแนวคิดจะพัฒนาระบบให้ลูกค้าของธนาคารที่ไม่มีบัญชีเงินฝาก เช่น ผู้ถือบัตรเครดิตกสิกรไทยสามารถใช้บริการโมบายแบงก์กิ้งได้ด้วย เพื่ออำนวยความสะดวกแก่ลูกค้าให้ครอบคลุมในทุกกลุ่มในการตรวจสอบข้อมูลการเงินของตัวเอง เนื่องจากธนาคารใช้ระบบปิดไม่สามารถให้พนักงานเข้าดูข้อมูลการเงินส่วนตัวของลูกค้าได้เพื่อความปลอดภัย ทำให้ลูกค้าที่ไม่มีบิล จำเป็นต้องเช็กยอดเงินด้วยตัวเองเองก่อนจะสามารถชำระเงินได้